Abǒg tē ńdɔ Aviya, mɔ́n Yéroboam, a ngáku okɔ̌n. 2Ńdɔ Yéroboam a ngádzó ai ǹgál nâ: “Kódógō á sí ó tsénde biyé nə́ bə́ zā yə̄m nâ o nə miníngá Yéroboam, ó kə̄ á Silo; profɛ́d Ahiya a nə wé, ńnye a ngákad ma nâ mayi bɔ ńkūkúmá áyɔŋ dí. 3O nɔŋɔ bəḿbāŋála awômo ai biwole ai ndə̄g wé, ó kə̄ ábə̄ nyé, a yi wa kad é dzam láyi tóban ai mɔ́n.” 4Ńdɔ miníngá Yéroboam a ngábɔ nálā, a kódō á sí a kə́lə́ á Silo, ńdɔ a ngákə kwí á ndá Ahiya. Ahiya a ngábə́ təgě fə ai ngul yǎ áyēn, mís móé mə́ ngábə́ éndǒn, amú hála a ńtɔa yǎ ńnǒm. 5Ńdɔ Ǹtondôbə a ngádzó ai Ahiya nâ: “Ǹgál Yéroboam nyɔ́lɔ ǎ zū ábə wa nâ ó bwe nyé ngām ású mɔ́n wōē; amú ā kɔn. Wayi nyé yalan anə́ ósī anə́ óka. Éyɔŋ ǎ yi sɔ́, a yi vəngě naa a nə mīníngá ḿfə̄.” 6Á wóg Ahiya a ngáwóg kínda yǎ məkǒl móé, á ḿbɛ̄ sí nyé nâ: “Nyíígí, ǎ mīníngá Yéroboam; ású dzé wā vənge nâ o nə mod m̀fə́ ? Maa mə bələ́ wa bəbə̂ mə́fwé. 7Kələ́ kǎd Yéroboam nâ: Ǹtondôbə, Zambá Ísraɛ̂l, a dzó nâ: Ású mə̄ ngátɔ́b wā á zāŋ bod, mə ngátə́le wa ǹkúkúmá yǎ ayɔŋ dáma Ísraɛ̂l, 8mə vǎ édzóē á ndá Dāvid mə və́ wā á kə̄ kwí, ńdɔ wa ndzí kig bɔ anə́ étūgā dzámā Dávid, yǎ á ngākála mə̄béndé máma, a toŋó fə ma ai ǹnə́m wóé ósə̄ a bɔɔg hə é mam mə́ nə́ sósōó á mís máma, 9ǒ bɔ yǎ ábē á lodo é bod bə́ ngábə́ wā ósú, o kə́ yǎ wakom bəzambá bə̄fə́ ai bikokomǎ bikie, o tsaa olún wáma, ǒ nɔ̄ŋ mā, o woá áfan. 10Asú tē, māzu kúb ámalá á ndá Yéroboam, mayi mǎn wē é dzóm ésə̄ é nə́ fám a ndá bod Yéroboam, tɔ olɔ̌ tɔ filí mod á Ísraɛ̂l, mayi síl ndá Yéroboam, anə́ ḿból mod a vwé ḿbɔ̄an a kələ kwí anə́ wā man á mááŋ. 11É mod ósə yǎ ndá ­bod Yéroboam ǎ yi wú á tísɔn, mvú yâyi nyé mǎn dī, é mod ósə a wú á mvús ǹnam, anɔ̌n yā yób lâyi nyé mǎn dí, amú Ńtondôbə a kɔ́bɔ yǎ. 12Ḿfág wóe, kódógō á sí ó dúgán á dzāl dóe, ǹnyie anə́ wāyi tə́lē ákǒl á tísɔn, mɔ́n woe a wúú.